
הכנסת העשרים
מושב שני
<פרוטוקול מס' 157>
מישיבת ועדת החינוך, התרבות והספורט
יום שני, כ"ז באדר א התשע"ו (07 במרץ 2016), שעה 11:00
<סדר היום:>
<איכות המזון במוסדות חינוך: בי"ס, גנים, צהרונים>
נכחו:

<חברי הוועדה:> 
יעקב מרגי – היו"ר

חברי הכנסת:
מאיר כהן
סופה לנדבר

רחל עזריה
<מוזמנים:> 
	חיים הלפרין
	–
	מנהל היחידה לתכניות משלימות למידה, משרד החינוך

	עירית ליבנה
	–
	מפקחת על תחום הבריאות, משרד החינוך

	ארז מנמר
	–
	מנהל תכנית הזנה מילגם, משרד החינוך

	שירי עופר
	–
	תזונאית תכנית הזנה, משרד החינוך

	נועה היימן
	–
	רכזת חינוך באגף תקציבים, משרד האוצר

	דניאל לורברבוים
	–
	רפרנט חינוך באגף תקציבים, משרד האוצר

	חוה אלטמן
	–
	אחראית ארצית לתזונה בבריאות הציבור, משרד הבריאות

	פרופ' רונית אנדוולט
	–
	מנהלת המחלקה לתזונה, משרד הבריאות

	איטה עטייה
	–
	סגנית מנהלת האגף למעונות יום, משרד הכלכלה

	מיכל מנקס
	–
	סמנכ"ל חינוך וחברה, מרכז השלטון המקומי

	שלמה קטן
	–
	ראש מועצת אלפי מנשה

	רות שטוסל ויינר
	–
	אחראית קידום ופיתוח מדיניות מזון עירונית, עיריית תל אביב-יפו

	רז סער
	–
	יו"ר ועדת הזנה ותזונה, עיריית נס ציונה

	צפורה גוטנטג
	–
	נציגת הסתדרות המורים, הסתדרות המורים ירושלים

	זאב גולדבלט
	–
	מרכז הפורום ויו"ר ועד ההוריים היישובים

	ישראל אליסף
	–
	יו"ר פורום ועדי הגנים היישובים, מנהל תחום גנים

	איריס הרינג
	–
	יו"ר ועד הורי כפר תבור וחברת פורום ועדי ההורים היישוביים

	צור טהון
	–
	אחראי הזנה, פורום ועדי ההורים ופורום ילדי ישראל אוכלים בריא

	אורגד מזרחי
	–
	יו"ר הנהלת ההורים טבריה

	איילת מייזנר
	–
	מנכ"לית עמותת מהיום, הפורום הישראלי לאורח חיים בריא

	לירון דין
	–
	הפורום לתזונה בת קיימא

	ליאורה פור
	–
	מייסדת המשמר החברתי חולון

	מינדי לנדסמן
	–
	פעיל המשמר החברתי, חולון


לרשימת השדלנים שנכחו בדיון – ראו בקישור זה.

<ייעוץ משפטי: >
מירב ישראלי
<רכזת בכירה בוועדה:>
רבקה וידר
<רישום פרלמנטרי:>
ר.כ., חבר המתרגמים
<איכות המזון במוסדות חינוך: בי"ס, גנים, צהרונים>
<היו"ר יעקב מרגי:>
שלום לכולם. אני מתכבד לפתוח את ישיבת ועדת החינוך, התרבות והספורט של הכנסת. ה-7 במרס 2016, כ"ז באדר א' תשע"ו. הנושא על סדר היום – איכות המזון במוסדות החינוך: בתי ספרי, גנים ילדים וצהרונים. למי שתוהה, מתחילת הקדנציה זו הישיבה ה-157 של ועדת החינוך. 

כולם מבינים שהדיון הזה הוא בעקבות אותה כתבה על איכות המזון בבתי הספר. בדיונים קודמים גם יכולנו להביא לכם תמונות של דברים אחרים במזון גם כן, והיו דיונים. זה לא שהנושא בפיילוט, בהרצה. לא שאין מודעות. הרי היה פה בדיון בוועדת החינוך לא מזמן, ביום הבריאות הלאומי על מזון, תזונה בבתי הספר, תזונה נכונה. 

דנו בתזונה בריאה, מה שמביאים בתי הספר ללמד. אנחנו עוד חוטאים במה שאנחנו, אנחנו הריבון, דוחף לתוך בתי הספר. 

אומרת לי היועצת המשפטית של הוועדה שהייתה התחייבות שהמשרד לתקן תקנות, נכון? 

<מירב ישראלי:>
כן. 
<מאיר כהן (יש עתיד):>
שר החינוך ושר הבריאות.

<מירב ישראלי:>
חוק לפיקוח על איכות המזון ולתזונה נכונה במוסדות חינוך.

<מאיר כהן (יש עתיד):>
2014. 

<סופה לנדבר (ישראל ביתנו):>
יש חוק, כן?

<מירב ישראלי:>
כן. התקנות היו צריכות להגיע בתוך שישה חודשים מיום פרסום החוק, שהתפרסם ביום 7 באוגוסט 2016.

<היו"ר יעקב מרגי:>
עברו שישה חדשים מאז שנת 2014?

<מירב ישראלי:>
אני חושבת שכן.

<היו"ר יעקב מרגי:>
המובן מאליו צריך להיאמר. 

<חיים הלפרין:>
זאת שנה מעוברת. 

<היו"ר יעקב מרגי:>
בסדר, נראה לי שהיא התעברה יתר על המידה. אז רבותי, הכתבה דיברה בעד עצמה. אני היום לא רוצה לעשות עוד דיון שישחרר איתו מלל. אז תחילה אני מכבד את חברי הכנסת שנמצאים איתנו בדיון. חבר הכנסת מאיר כהן, שר הרווחה לשעבר, והוא עצמו היה גם ראש רשות, מנהל בית ספר, ועוד ידיו רב לו. בבקשה. לאחר מכן ניתן לשרה לשעבר. יש פה קואליציה של שרים לשעבר. השרה לנדבר.

<סופה לנדבר (ישראל ביתנו):>
אנחנו מקווים שגם לעתיד. 

<היו"ר יעקב מרגי:>
בעזרת השם. מה שקשור אליכם, אני יכול לאחל לכם. אני כבר לא רוצה. הייתי פעם אחת. ראיתי מה זה ישיבות ממשלה, גם מאיר ראה. אני מעדיף לנהל ועדה. בבקשה, אדוני.

<מאיר כהן (יש עתיד):>
אדוני יושב הראש, זה בדיוק המשמעות של החלטות ממשלה. בשנת 2014 ישבנו בממשלה והיו אמורים מאז, ואני אדבר רק על זה, כי על טיב המזון באמת אתה צודק, נשפכו כל כך הרבה דברים, אם כי כל המרבה הרי זה משובח. אנחנו צריכים לא להרפות, אבל שאלת התקנות שהיו צריכות כבר להיות, להיכתב בהתייעצות של שני השרים, שזה התולדה של החוק, הדבר הזה הוא באמת לעג לכנסת ולעג לחוקיה, ולא יכול להיות ששרים יושבים ולא עושים את המוטל עליהם.

היות ומדובר בדיני נפשות ומדובר בפיקוח על מזון וכשאתה שואל, אדוני יושב הראש, את שר החינוך או מי מטעמו, אז הוא אומר זה שייך למשרד הבריאות. וכשאתה מדבר עם משרד הבריאות, אז הם אומרים אנחנו מפקחים רק על תחילת התהליך, על יצרני המזון, אבל אנחנו לא רואים מה קורה בבית הספר ובאיזה חללים אוכלים ומה אוכלים וכו' וכו'.

לכן אני מבקש שתצא מכאן קריאה, מהוועדה הזאת, א' להגבלה בזמן, לאולטימאטום לשני השרים האלה, שסוף סוף יתנו את התקנות. כי לא יכולים לעבוד בחלל ריק, שיהיה מלא באנשים טובים כמו הלפרין, ככל שיהיה. ובכל זאת, לא הוא ולא אנשיו יכולים להיות בכל מוסד ובכל גן ובכל בית ספר. 

ואני אסיים את דברי ואגיד שבאמת ההשתוללות ממשיכה וטיב המזון הולך ויורד, וככל שאנחנו נעשה וננסה לפקח באמצעים הדלים שיש ברשותנו, אנחנו לא נצליח. אני מאד מקווה שבתקנות יהיו סנקציות מאד ברורות, הרבה יותר מהקיימות היום. 

אני סיפרתי שכראש ראשות, כשנתקלנו בבעיה כזאת, אדוני יושב הראש, הטיעון הראשון ששמענו היה של הורים, דווקא הורים שבאו ואמרו תשמעו, בואו, תרחיקו אותם יום-יומיים, אבל מה, הילדים שלנו, שלא יישארו שבוע בלי אוכל. ותמיד אמרתי להורים האלה, עדיף שהילדים שלכם יגיעו חודש שלם למקום שאין תזונה, עד שלא יבדקו לפני ולפנים את העניין. ואני מאד מקווה שאנחנו באמת נתמקד בנושא הזה, שסוף סוף, על פי החוק, שהתקנות יהיו על שולחן הכנסת. תודה. 
<היו"ר יעקב מרגי:>
תודה. חברת הכנסת סופה לנדבר בבקשה. 

<סופה לנדבר (ישראל ביתנו):>
אדוני יושב הראש, נוכחים, חברי כנסת. אני רוצה להגיד שטוב שבחרנו את הנושא הזה, בגלל שהוא נושא - - -

<היו"ר יעקב מרגי:>
אני התלבטתי קשות כי התקיים דיון, אבל אמרתי שזה לא יהיה נכון שוועדת החינוך לא קיים דיון - - -

<רחל עזריה (כולנו):>
כי התקנות בסוף אצלך. 

<היו"ר יעקב מרגי:>
בבקשה.
<סופה לנדבר (ישראל ביתנו):>
אתה יודע, אנחנו מחוקקים כאן חוקים, אבל יישום החוקים האלה הוא כל כך רחוק לעתים קרובות והפיקוח על התברואה כאן במדינה וזה מתחיל מגני הילדים, זה מתחיל ממוסדות החינוך, זה ממשיך בכל התברואה של המדינה.

אתה יודע, איכות מזון זה דבר מאד מאד חשוב, אבל תברואה במקרה הזה זה לפני הכל. אנחנו שולחים את הילדים ויש אנשים שחושבים במערכת החינוך - אלה שמביאים את המזון - שהילדים שלנו הם פח הזבל של המדינה. הם לא יודעים מה הם אוכלים, הם ילדים קטנים, וזה מסוכן וזה מחלות. 

מהכתבה הזאת אנחנו מושפעים. יש ליקויים חמורים, אוכל שומני, אוכל בלי קירור, אוכל עם ג'וקים. צריך לקחת בחשבון מה קורה עם הילדים האלה כאשר הם חוזרים מגן כזה עם קלקול קיבה או משהו כזה. אני יודעת, ואתה דיברת עכשיו על סנקציות. אנחנו חושבים שסנקציה זה דבר חשוב, אבל נניח באשדוד סגרו את גן אשכולית. משרד הבריאות ומשרד החינוך כנראה הגיעו ומצאו שם מה שמצאו והחליטו בגלל מחלות של קלקול קיבה לסגור את הגן, אבל הילדים נשארו, חלק מהילדים, אלה שבריאים, נשארו בבית.

סנקציה נגד מוסד זה דבר חשוב, אבל לדעתי מערכת חינוך של עיר צריכה לתת את האלטרנטיבה, מאחר שבעצם מה שקורה הורים אשמים. הם לא אשמים, אבל אין להם אלטרנטיבה ואז הם נשארים, במקום מקום העבודה, הם נשארים עם הילדים בבית. אז בסנקציה הזאת אנחנו צריכים לקחת בחשבון מה אנחנו עושים כאשר סוגרים את הגן. 

בגלל שאנחנו - - -

<היו"ר יעקב מרגי:>
סגרו בלי לתת מקום אלטרנטיבי?

<סופה לנדבר (ישראל ביתנו):>
לא, לא נתנו מקום אלטרנטיבי.
<היו"ר יעקב מרגי:>
את יודעת שאם במחלקת הגבייה של העירייה הייתה נזילה לדוגמא, הם היו שוכרים אולם ביוקר כדי לא להפסיק את הגבייה. 

<רחל עזריה (כולנו):>
אבל זה גן עירוני?

<סופה לנדבר (ישראל ביתנו):>
אני לא יודעת, אני לא בדקתי בגלל - - -

<היו"ר יעקב מרגי:>
זה לא משנה גן עירוני או לא. 

<סופה לנדבר (ישראל ביתנו):>
הגיעה תלונה ללשכה הפרלמנטארית שלי, ובגלל שאני ממתינה לתלונה בכתב ולא בעל פה, אז אני לא בדקתי את הדברים לעומק. אני פשוט הבנתי שאין אלטרנטיבה והורים נשארו בבית עם הילדים. הסנקציה הזאת טובה נגד המוסד, אבל היא לא טובה נגד ההורים. ההורים במקרה הזה הם לא המטרה.

אתה יודע, אם אנחנו כבר מדברים על תברואה, אני רוצה להגיד לך, אדוני, אני מודאגת שנים רבות ממכת כינים בגני הילדים ובבתי הספר. זה נשמע בשנת 2016 כדבר שלא יכול לקרות. אני לא יודעת, אני הגעתי מסן פטרבורג, מלנינגרד, אבל אם ברוסיה מצאו כינים בראש של ילד, היו סוגרים את הגנים ואת הכיתות בבית הספר. אני חושבת שמכת כינים, ואתה יודע מה, אומרים נו מה, זה יעבור. כולנו עברנו את זה. מה זה כולנו עברנו את זה? מה זה תברואה במדינת ישראל נרדמת? אני חושבת שזה חשוב מאד. 

<היו"ר יעקב מרגי:>
לא, אני אומר אני מבין אותך. בשנת 2016 עוד מדברים על זה?

<סופה לנדבר (ישראל ביתנו):>
כן, מדברים. גם מביאים הביתה את הדבר הזה. 

<היו"ר יעקב מרגי:>
הילד הקטן שלי בגיל 16, מה אני אעשה? 

<רחל עזריה (כולנו):>
טוב, שעות סירוק כינים שיש לכל אמא, אפשר לסיים תואר ראשון בזמן הזה. 

<סופה לנדבר (ישראל ביתנו):>
אני זוכרת, כאשר אני עשיתי, ואני מדברת על זה בגלל שזה דבר שלא מקובל לדבר, אבל גם להרגיש, כאשר אתה שולח את הילד לגן ואחר כך אתה פותח את הראש ואתה רואה את הדבר המגעיל הזה ואתה אומר אצלי בבית? 

<היו"ר יעקב מרגי:>
רציתי לספר לו איזה פתגם במרוקאית, אבל לא רציתי שיפורסם, אבל את הסחת את דעתי. 

<סופה לנדבר (ישראל ביתנו):>
אז תפרסם את הפתגם, אבל אני חושבת שעל תברואה במערכת החינוך אנחנו חייבים לדבר ולא רק לדבר, לעשות. בגלל שכאשר ילד חוזר מגן או מבית ספר חולה בגלל תברואה לא נכונה או ליקויים בתברואה, אנחנו צריכים לדעת שאנחנו צריכים להילחם נגד זה. ועם סנקציות כאלה אנחנו צריכים לדעת מה האלטרנטיבה להורים כאשר זה קורה. 

<היו"ר יעקב מרגי:>
תודה. 

<מאיר כהן (יש עתיד):>
אני גדלתי בבית ספר שפעם בחודש, אני משער שגם חלק מכם, נכנסה אחות - - -

<רחל עזריה (כולנו):>
נכון, בדקו לנו.

<מאיר כהן (יש עתיד):>
ועם שני מקלות בדקה לנו את הראש. 

<היו"ר יעקב מרגי:>
עם מקלות, נכון. 

<סופה לנדבר (ישראל ביתנו):>
אז כנראה לזה צריכים לחזור, בגלל שבשנת 2016 - - -

<היו"ר יעקב מרגי:>
לא, אנחנו מחפשים את האחות. אנחנו מחפשים את האחות ואחר כך נחפש את החדר שלה.

<רחל עזריה (כולנו):>
לא, אבל דיברו על זה שזה משפיל ילדים ולכן ביטלו. זו אחת הסיבות שביטלו את זה, אבל מצד שני אני חייבת לומר, זה הפך להיות, כינים זה כאילו חלק מ-. מנקים ולמחרת חוזרים. 
<סופה לנדבר (ישראל ביתנו):>
יכול להיות שהאחות לא צריכה לכיתה. היא יכולה להזמין לחדר אחד אחד את הילדים ולבדוק אותם.

<היו"ר יעקב מרגי:>
תודה. סליחה, אני לא רוצה להפוך - - -

<סופה לנדבר (ישראל ביתנו):>
אדוני, זה לא מצחיק. אתה יודע, הנכדות שלי נמצאות בבית ספר בצפון תל אביב. אפשר לחשוב, צפון תל אביב, אבל אתה יודע איזו מכת כינים יש גם בצפון תל אביב? 

<היו"ר יעקב מרגי:>
לכינים אין גבולות. סופה - - -

<סופה לנדבר (ישראל ביתנו):>
לא, זה לא מצחיק. 

<היו"ר יעקב מרגי:>
רבותי, אנחנו לא נדלג על המכה השלישית, אבל אני לא רוצה לחרוג גם מהנושא לגביו התכנסנו. אני אתייחס גם לזה. תקשיבי, אמרת ביטלו את זה בגלל שזה היה פוגע. בטח. איך שעשו את זה בעבר, לא חשבו על זה. חסר רק להביא אותם לכיכר העיר, להגביה את הבמה ולעשות את זה. יש דרכים לעשות את זה גם בלי לפגוע. רק תארי לך את הפערים בתפיסה, איך עבדנו אז. הצעירים שבכם, היו לנו דברים טובים שאנחנו מתרפקים עליהם, אבל גם היו הרבה דברים שאנחנו לא מתרפקים עליהם. 

<סופה לנדבר (ישראל ביתנו):>
אתה זוכר שלפני כמה קדנציות אנחנו נלחמנו על חוק לאשר כאן רישיון של רופאים לסנטריה והיגיינה. זאת אומרת אנשים שהגיעו עם תואר שני לתברואה ופה לא התקבלו. לא התקבלו כאן. 

<היו"ר יעקב מרגי:>
טוב. 

<סופה לנדבר (ישראל ביתנו):>
ומה שקורה היום, אנחנו צריכים לראות את הכתבות בערוץ 2 או בערוץ אחר, כדי לדעת מה קורה עם הילדים שלנו.

<היו"ר יעקב מרגי:>
תודה, סופה. רחל עזריה, בבקשה. 

<רחל עזריה (כולנו):>
קודם כל אני רוצה לברך על הדיון הזה. קודם כל אני חושבת שבנושא הזה זה לא מזיק להמשיך את הדיונים, כי באמת כולנו מחכים לתקנות. הסיפור הזה של התקנות, עברה חקיקה, חקיקה מאד מאד חשובה. מאד. וגם באמת ייאמר גם לזכות משרד החינוך וגם לזכות משרד הבריאות. הייתה פה עבודה וגם הוועדה הזאת, הייתה פה עבודה מאד מאד קשה והגיעו לפשרות ולהסכמות, אבל החקיקה בינתיים? כל פעם אני שומעת שזה תיכף נפתר, אבל אנחנו צריכים - - -

<סופה לנדבר (ישראל ביתנו):>
באיזה קדנציה זה יהיה תקן?

<היו"ר יעקב מרגי:>
אני אומר לכם כבר מראש, תכינו את עצמכם, שלא נחכה, כי אני אדרוש תאריך. 

<רחל עזריה (כולנו):>
בדיוק.

<היו"ר יעקב מרגי:>
אם יש לכם להכין שיעורי בית, תכינו תוך כדי שאחרים מדברים. בבקשה. 
<רחל עזריה (כולנו):>
כן, כבר אין ברירה. אני גם רוצה להדגיש בעניין הזה שכיוון שהיום הורים עובדים, אנחנו תיכף ביום האישה הבינלאומי, לפי ה-OECD - - -

<סופה לנדבר (ישראל ביתנו):>
מחר.

<רחל עזריה (כולנו):>
כן, מחר יום האישה הבינלאומי. לפי ה-OECD, אחוז הנשים המועסקות, סליחה, זה בניכוי המגזר הערבי, ששם הסיפור קצת יותר מורכב, אנחנו בעצם מובילים ב-OECD. נשים בישראל עובדות, גם נשים וגם גברים, אחוז התעסוקה מאד מאד גבוה וזה טוב. זה אומר שהמשק שלנו הוא בריא והכל. אבל מה שזה אומר זה שילדים נמצאים עד השעה ארבע במערכת החינוך, והם כבר לא אוכלים ארוחה מרכזית בבית, הם אוכלים אותה במערכת החינוך. 

ולכן זה מגדיל את האחריות שלנו כמדינה, לדאוג שהם יאכלו אוכל כמו שצריך. ולכן החוק הזה הוא כל כך חשוב.

<היו"ר יעקב מרגי:>
מי ששפר חלקו ונמצא בצהרון, כשאת אומרת עד ארבע. כי אני מנסה לבדוק מתי הילד שלי חזר לאחרונה בארבע או בשלוש או בשתיים וחצי. אני לא מוצא הרבה פעמים. 

<רחל עזריה (כולנו):>
נכון. וזה יכול להיות גם יותר מאוחר, אז על אחת כמה וכמה הארוחה המרכזית היא במערכת החינוך ולכן בעצם יצרנו מצב, כיוון שאנחנו רוצים שההורים יעבדו, זה אומר שאנחנו צריכים הרבה יותר אחריות שתהיה עלינו, לוודא שהילדים אוכלים אוכל בריא, כי ההורים לא יכולים לעשות את זה לבד. אז ממש, בואו נלמד. 

<היו"ר יעקב מרגי:>
לפני שאני אתן למשרד החינוך, אני רוצה לשמוע הורים. מי מדבר בשם ההורים? 
<זאב גולדבלט:>
צור ואורגד. 

<היו"ר יעקב מרגי:>
אהלן. 

<צור טהון:>
אהלן, שמי צור ואני מייצג את פורום ועדי ההורים היישובי ועוד כל מיני פורומים שאני לא אלאה אתכם פה. אני כבר עוסק הרבה מאד שנים בתחום.

<היו"ר יעקב מרגי:>
לא. אתה - - -

<צור טהון:>
אני מה?

<היו"ר יעקב מרגי:>
כן, כן, הוא יישוב. מאיפה אתה בארץ?

<צור טהון:>
מגבעתיים.

<היו"ר יעקב מרגי:>
תודה. 

<זאב גולדבלט:>
הוא מאצלי.

<צור טהון:>
בסדר?

<היו"ר יעקב מרגי:>
ומי זה מטבריה?

<זאב גולדבלט:>
אורגד. 

<היו"ר יעקב מרגי:>
אז זאב, תהיה החלטי בפעם הבאה. בבקשה, צור. אמרת להתחיל עם טבריה, אבל לא משנה. בבקשה.

<זאב גולדבלט:>
לא, אמרתי שנתתי לך את שניהם. שניהם רשומים אצלך. 

<היו"ר יעקב מרגי:>
בבקשה, בבקשה, נו, גבעתיים.

<זאב גולדבלט:>
אבל אני מתנצל אם הטעיתי אותך.

<צור טהון:>
הכל בסדר. החבר מטבריה ידבר מיד. אני קודם כל רוצה לברך על הדיון. אני מבקש, שואף לכך שהוועדה ברשותך תיקח את הדיון הזה צעד אחד קדימה, כי היו אין ספור דיונים שנסובו פחות או יותר על אותו נושא - - -

<סופה לנדבר (ישראל ביתנו):>
לאיזה כיוון קדימה?

<היו"ר יעקב מרגי:>
הלאה, סופה. 

<צור טהון:>
הנה, אני אדבר עכשיו על איזה כיוון קדימה. 

<סופה לנדבר (ישראל ביתנו):>
לא, הוא אומר קדימה.

<היו"ר יעקב מרגי:>
הבאת לנו את הכינים, עכשיו את רוצה מצפן.

<סופה לנדבר (ישראל ביתנו):>
לא, אני העליתי דברים נכונים, אתה יודע. 

<היו"ר יעקב מרגי:>
את עשר. מי חולק עליך?

<צור טהון:>
קודם כל בואו נתחיל מדבר אחד. אנחנו ההורים, אני נציג ההורים כמו שאמרתי, מאד נשמח אם נמקד את הדיון ואת העיסוק בתחום במטרה אחת משותפת. כרגע הוא מפוזר מדי. כמו שאמרתי גם בדיונים קודמים, יש איזו שהיא אנדרלמוסיה סביב, אין אמת אחת הרי. יש הורה א' שחושב א' והורה ב' שחושב ב'. כמו שהיה קמפיין תקשורתי מאד יעיל בנושא המחזור, הגיע הזמן אני חושב לעשות קמפיין ממשלתי יעיל בנושא הזנת ילדים. 

כרגע דובר פה על החקיקה. בהמשך לדבריהם של חברי הכנסת המכובדים, אכן החקיקה מאד חשובה, אבל כרגע היא לא מכילה את כלל ילדי ישראל. ראיתי פה בחוץ שבשורת הנושא של הדיון כתוב צהרונים. אז אני שוב חוזר על הבקשה שלנו, ההורים, להכניס, להכיל גם את הילדים שלו נכללים בחוק, גם להכיל אותם בחקיקה, כי כרגע הם בחוץ. מדובר על מאות אלפי ילדים. חשוב שנדע את זה. 

<סופה לנדבר (ישראל ביתנו):>
על איזה - - -

<היו"ר יעקב מרגי:>
רגע, רגע. 

<סופה לנדבר (ישראל ביתנו):>
לא, אבל מי בחוק ומי בחוץ?

<צור טהון:>
נגיע לזה, הכל בסדר.

<היו"ר יעקב מרגי:>
אתה יודע מה, לפעמים יש שמחת עניים מה שנקרא. אני שמח שעוד לא כולם אוכלים ברמה הזו של התזונה. בוא נבדוק, בוא נטפל באלה שאוכלים, קודם כל שיאכלו בריא, נכון וטוב. 

<רחל עזריה (כולנו):>
לא, אבל הסיפור הוא אחר. החוק קיים - - -

<היו"ר יעקב מרגי:>
בסדר, בואי, אני לא רוצה להיכנס לזה עכשיו. בוודאי, אני אתן אחר כך לראות מי בחוק ומי לא בחוק. כדי לדייק, הכותרת היא בתי ספר, גנים וצהרונים. בבקשה.

<צור טהון:>
אוקיי. מעבר לכך, כמו שדיברתי על עניין האנדרלמוסיה סביב המטרה המשותפת, אין סטנדרט מקצועי אחיד שאפשר לאכוף כיום. יש המלצות של משרד הבריאות, דנו על זה לא פעם. הן טובות, הן מקצועיות, הן מקיפות, אבל אי אפשר לחייב אף גורם לפעול על פיהן. מה זה אומר? כרגע זה בגדר המלצה. זה אומר שהגורם המקצועי ביותר שמוסכם על כולנו, דרך אגב, כתב המלצות, אבל אי אפשר לאכוף אותן. וזה אבסורד, בעיקר כזה משפיע גם על בריאות הילדים. 

אז אני בעד לקדם את הנושא - - -

<מאיר כהן (יש עתיד):>
לא, הגורם הזה טען אני כתבתי, אבל אני לא יכול לאכוף אותן. זה לא תפקידי, אני משרד הבריאות. מי שצריך לאכוף אותן זה - - -

<צור טהון:>
בעיה.

<היו"ר יעקב מרגי:>
בסדר, נשמע, נברר את זה. 

<צור טהון:>
אז כדאי שתצא מפה קריאה.

<היו"ר יעקב מרגי:>
תודה, תודה. 

<צור טהון:>
בסדר?

<היו"ר יעקב מרגי:>
טבריה, בבקשה. אתה יודע, אומרים שלטבריינים יש איזה DNA מיוחד שלהם, זה נכון?

<אורגד מזרחי:>
כן, יש לנו גנים ייחודיים, כן. אני אורגד מזרחי, יושב ראש ועד הורים בטבריה. חבר בפורום ועדי ההורים היישוביים. 

הנושא שהכי מטריד אותנו זה א' מבחינת האיכות והניקיון, אבל גם סוג האוכל. יש תכניות במוסדות החינוך שבהן יש אכיפה על יצרן האוכל להכין אוכל ספציפי מיצרנים ספציפיים והנושא הזה יוצר בעיות, כי א' מקבלים אוכל שברובו הוא אוכל תעשייתי ופחות אוכל טרי. כלומר, סתם לדוגמא, אם נרד שנייה אחת לרזולוציה, אי אפשר לקחת בקייטרינג שניצל מחזה עוף ולהכין ולהביא לבית הספר. לא קיים. צריך לקנות שניצלים מוכנים כאלה, מהשקיות, ואז זה מכינים.

הדברים האלה בסופו של דבר מגיעים למצב שהילדים, עד שהם מקבלים את האוכל בבית הספר, אני יכול להעיד שאצלנו יש בערך 40% מהילדים שפשוט לא אוכלים את האוכל.

<היו"ר יעקב מרגי:>
אז בוא אני אעזור לך במשהו, על חשבון הזמן שלי. יש יוזמות בירושלים, הבאנו אותן לכנסת בקדנציה הקודמת, של הורים שהתארגנו ועשו איזה מטבח - - -

<רחל עזריה (כולנו):>
לא, זה אפילו לא מטבח. פשוט עשינו מהלך שכל העירייה עברה - - -

<היו"ר יעקב מרגי:>
לא, לפני העירייה. 

<היו"ר יעקב מרגי:>
זו יוזמה מקומית של בית הספר, שההורים התארגנו לאוכל בריא לילדים שלהם. זה עלה יותר זול, יותר נקי, יותר בריא, יותר טעים. 

<רחל עזריה (כולנו):>
נכון.

<היו"ר יעקב מרגי:>
אני כופר בקטע הזה שאי אפשר להביא שניצל. 
<סופה לנדבר (ישראל ביתנו):>
ומי נתן להם אישור להביא את זה לבית הספר? 

<היו"ר יעקב מרגי:>
ומי נתן אישור לזהם את הילד שלך בבית הספר באוכל לא בריא? 

<סופה לנדבר (ישראל ביתנו):>
לא, אתה צודק, הם יכולים להתארגן וזה יהיה יותר נקי ויותר טוב ויותר טעים. גם צריכים לדעת שזה צריך להיות טעים מפני שהילדים אוכלים. 

<היו"ר יעקב מרגי:>
ברור. אוקיי.

<סופה לנדבר (ישראל ביתנו):>
אבל בסופו של דבר לא יתנו להם אישור להכניס את זה לבית ספר.

<רחל עזריה (כולנו):>
אבל זה קצת לא הוגן להפיל את זה שוב על ההורים.

<היו"ר יעקב מרגי:>
לא, לא, לא. אני לא - - -

<אורגד מזרחי:>
לא, לא, זה לא. אני הבנתי למה אתה מתכוון, אבל הנקודה היא שזה נאכף ברמה של - - -

<היו"ר יעקב מרגי:>
אתה לא חייב להתייחס למה שאמרתי, כי אמרתי באמצע הדברים שלך כדי שכולם ישמעו. בבקשה, תאמר את מה שרצית.

<אורגד מזרחי:>
אני אומר שבמסגרת החינוכית שזה מופץ, זה יכול להיות תכנית מיל"ת או יוח"א וכאלה. יש שם נהלים של כל מי שזוכה במכרז תחת משרד החינוך, והנהלים הם פשוטים מאד. אסור לייצר אוכל – כתוב לו שחור על גבי לבן – אלפי שקלים קנס ברגע שהוא מייצר את האוכל. מותר לו לקנות - - -

<סופה לנדבר (ישראל ביתנו):>
כמה קנס?

<אורגד מזרחי:>
בסביבות 3,000-4,000 שקלים ליום. 
<צור טהון:>
הוא מטבח מחמם, הוא לא מטבח מייצר.

<אורגד מזרחי:>
בדיוק. הוא יכול להכין כן, אבל יש פה גם אבסורד מסוים, כי לדוגמא כשיש מנות שהוא צריך להכין בהן שוקיים של עוף, אז כן הוא מבשל את העוף. זאת אומרת החוק הוא לא ברור. בסופו של דבר הילדים מקבלים אוכל שהוא פחות בריא.
<היו"ר יעקב מרגי:>
תודה. משרד החינוך. משרד הבריאות כאן? תקנות מתי?

<עירית ליבנה:>
אז קודם כל התקנות נכון באיחור, הן בפינג פונג אחרון מול משרד המשפטים. אני אומרת מה שהלשכה - - -

<היו"ר יעקב מרגי:>
לא, לא מעניין אותי.

<עירית ליבנה:>
אז תקבעו. אני אומרת - - -

<היו"ר יעקב מרגי:>
אבי ביקשתי שתכינו שיעורי בית לפני שואל. ואני אומר לך, לפני סגירת הדיון תצאו, תרימו טלפון. תקשיבו, משרד המשפטים נמצא על שולחן הניתוחים של הוועדה לביקורת המדינה בסוגיה אחת מרכזית – זה תיקון התקנות. אנחנו פיתחנו איזה מפלצת בשלטון הציבורי, מכובדי השרים לשעבר. הכל אנחנו מחוקקים, מחוקקים, נכנעים לוועדת שרים לענייני חקיקה לתקן תקנות, ומשרד המשפטים לוקח עליו מטלות, מטלות, מטלות, מטלות ואין לו. היום הממוצע, שתבינו טוב טוב, הממוצע לתיקון תקנות, מירב, את יכולה לעזור לי?

<מירב ישראלי:>
אני לא זוכרת. 

<היו"ר יעקב מרגי:>
אז אני אומר לכם, אל תתביישו. אני אל אדבר על ממוצע, יש קיצון 11 שנים, 12 שנים ויש ממוצע של 6 שנים ו-4 שנים. זו משילות? 

<מאיר כהן (יש עתיד):>
יש תקנות משנת 2006. 

<היו"ר יעקב מרגי:>
שלא נדבר על זה, עד שאתה מחוקק את החוק מוציאים לך את הנשמה. 

<רחל עזריה (כולנו):>
נכון.

<היו"ר יעקב מרגי:>
מעקרים אותו, סליחה ומוציאים ממנו את כל המינראלים והוא הופך להיות-. מה קרה? אני לא מבין. אז הנה אני אומר לכם, אני לא מוכן. אני לא מוכן. אתם תצאו, תדברו עם הרפרנט ועם הדודה של הרפרנט וזאת שאחראית על הרפרנט. תפעילו עכשיו את היועצת המשפטית שלכם שתדבר עם מי שצריך לדבר במשרד המשפטים. אני רוצה לדעת תאריך לתקנות האלה. יש לי פה פרוטוקולים מיום חקיקת החוק והנושא עולה ויורד, עולה ויורד, עולה ויורד. 

<רחל עזריה (כולנו):>
נכון.

<היו"ר יעקב מרגי:>
ולכן התעקשתי לקיים את הדיון היום, למרות שהתקיים ב-24 בוועדה אחרת של הכנסת. אני מבקש. מי עושה את זה?

<חיים הלפרין:>
עירית.

<היו"ר יעקב מרגי:>
עירית, את עושה את זה?

<עירית ליבנה:>
כן.

<היו"ר יעקב מרגי:>
יש לך משהו להוסיף לפני שאת עושה את זה? בבקשה.

<עירית ליבנה:>
אני רוצה כן להתייחס. קודם כל, אם אנחנו הגענו לנושא של החקיקה ואנחנו מדברים על הנושא של האכיפה, זה יהיה. כי תיכף, כשחיים ירחיב מה אנחנו כן עושים היום, למרות הכל לדבר על מה שקיים. צור העלה פה את הנושא - - -

<היו"ר יעקב מרגי:>
עירית, רגע - - -

<עירית ליבנה:>
רגע.

<היו"ר יעקב מרגי:>
לא, רגע, שנייה. תקשיבי, גם בדיון הקודם אתם לא פועלים בחלל ריק. אתם עושים. עושים. גם באלימות עושים. היה דיון קודם על האלימות, אבל הבאנו מקרה של הורים עם לקונות שפה לא הייתה עין יבשה מהאמהות של הילדים. לא הייתה עין אחת שנשארה יבשה. זאת אומרת מה זה אומר? שיש לקונה מסוימת, שכל הספר שנכתב וכל חוזרי המנכ"ל – 180 עמודים של חוזר מנכ"ל בנושא אלימות ואקלים בית ספרי ושעת כישורי חיים ושפ"י וכל הנלווים. עושים. הם לא מובטלים, אבל יש כשלים. 

אני לא רוצה. שבעתי, אני אומר לכם בכנות. שבעתי שתופיעו פה ותאמרו לי מה אתם עושים. אין לי ספק שאתם עושים, אבל יש פה לקונה שחוזרת על עצמה. כמה זמן ההזנה כבר עובדת? 
<חיים הלפרין:>
12 שנה, בגדול, בתהליכים. 

<היו"ר יעקב מרגי:>
באו, סליחה על הביטוי – התגלחתם כבר על הילדים. הייתם צריכים להיות ספציאליסטים מומחים כבר באיך זה עובד. לייצר, מה אנחנו יודעים לייצר פתרונות. תלמידים כבר זוכים בפרסים בינלאומיים על כל מיני המצאות. אני לא מבין אתכם. 

<ליאורה פור:>
ילדי ישראל משמינים.

<היו"ר יעקב מרגי:>
אני לא רוצה, סליחה, בלי הערות. רבותי, תהיו רציניים מאשר להתחיל את זה עכשיו. משרד החינוך עובד. עושה, אבל יש לקונות. אתם רואים שיש לקונה. אני לא רוצה הסברים מה אתם עושים, בסדר? בינתיים שמשרד החינוך בודק, משרד הבריאות, איך אתם מרשים את זה? אם אני הייתי מנהל עסק, ושמעת את ההורה? סליחה, לפני שאת עונה לי, תקשיבי לשאלה, לתהייה שלי. יש ניסוי, תהייה. תשמעי את התהייה שלי.

אם אני הייתי פותח יוזמה חיובית, וההורים, את יודעת, יש אחוז מסוים של הורים בבתי הספר שהם גמלאים – או של המשטרה, או של צה"ל בגיל מוקדם והם לא רוצים להיות מאבטחים, כי המדינה לא השכילה לתת, לקרר אותם. מוכנים להתנדב, להקים איזה סטראט אפ כזה, מטבחון. הם חוטפים קנס. אם אני הייתי מעיז, הייתי חוטף במקום. רישוי עסקים, טראח, מה זה, למדינה מותר? המדינה יכולה להיות עבריינית? אני שואל אותך שאלה, איך אפשרתם את זה? 

אני משרד הבריאות, בריאות הציבור, הייתי מוציא צו סגירה למיזם הזה של משרד החינוך. 

<רונית אנדוולט:>
אוקיי, קודם כל אני מסכימה איתך. אני מייצגת את המחלקה לתזונה ולא את שירות המזון. שירות המזון - - -

<היו"ר יעקב מרגי:>
לא משנה.

<רונית אנדוולט:>
רגע, שנייה, אני יכולה לדבר בשם תחום האחריות שלי בלבד. אנחנו, המחלקה לתזונה, מאד בעד יוזמות מקומיות כמו שהציעו כאן, של הכנסת מזון ביתי, כמו שיש בחורה או במקומות אחרים, שבו זה באמת מותאם לטעמים של האוכלוסייה וכו'. 

אנחנו גם בעד שמשרד הבריאות יעשה בקרה על המזון בצהרונים. משרד החינוך עושה את הבקרה במשרד החינוך, אבל במקומות שלא שייכים למשרד החינוך אנחנו בעד שבמסגרת הצעת החוק שעכשיו רחל עזריה מנסה לקדם, של אכיפה של החוק בצהרונים, שבאמת הבקרה תהיה על ידי משרד הבריאות. אנחנו חושבים שזה התפקיד שלנו, אנחנו חושבים שזה המקצוע שאנחנו יכולים לקחת על עצמנו. אנחנו עושים את זה ואנחנו נשמח גם לקחת על עצמנו את הנושא של הפיקוח על טיב המזון, גם הטיב הבריאותי ולא רק הטיב התברואי, כי בטיב התברואי משרד הבריאות עושה את זה כל הזמן. 
עוד מילה אחת לגבי התקנות.

<סופה לנדבר (ישראל ביתנו):>
את אמרת אנחנו נשמח ל - - -

<היו"ר יעקב מרגי:>
הנה, היא מגיעה לזה, שנייה. התקנות. דברי על התקנות.

<רונית אנדוולט:>
לגבי התקנות. בנושא התקנות אני אתכם ברצון שזה ייצא מאד מהר, אבל - - -

<היו"ר יעקב מרגי:>
את מכירה את התקנות?

<רונית אנדוולט:>
מכירה אותן.

<היו"ר יעקב מרגי:>
התקנות מדברות על הפיקוח ועל האחריות של מי?

<רונית אנדוולט:>
כן, אבל - - -

<היו"ר יעקב מרגי:>
מה הן אומרות?

<רונית אנדוולט:>
משרד החינוך מפקח על מה שקורה בתוך משרד החינוך. זו הייתה הפשרה בין משרד הבריאות למשרד החינוך לפני קרוב בשנתיים. 

<היו"ר יעקב מרגי:>
והפיקוח הוא של משרד החינוך, לפי מה שאומרות התקנות, נכון?

<קריאה:>
הכנסת אמרה את זה. זה כבר בחוק.

<היו"ר יעקב מרגי:>
רגע. בחוק. ומה תפקידו של משרד הבריאות, לקבוע את הסטנדרטים?

<רונית אנדוולט:>
משרד הבריאות קובע את הסטנדרטים וכותב אותם ומשרד החינוך עובד על פיהם. יש לנו חילוקי דעות מקצועיים וגם יש לנו בעיות בהדרגתיות של הכנסת מוצרים בריאים, כי בעצם חברות המזון התרגלו לייצר מזונות מסוימים שאנחנו לא שבעי רצון מדרך ההכנה שלהם, ולכן אנחנו עובדים בהדרגה לשנות את הדברים, בשביל שבאמת תוך שנה או תוך זמן סביר, המזון שהילדים שלנו יאכלו יהיה הרבה יותר בריא מ - - -

<היו"ר יעקב מרגי:>
אבל זה לא יהיה תוך שנה. את יודעת למה? אין תקנות. 

<רונית אנדוולט:>
התקנות כתובות כבר. מרבית התקנות כתובות. 

<היו"ר יעקב מרגי:>
הן לא קיימות.

<רונית אנדוולט:>
למה?

<היו"ר יעקב מרגי:>
הן לא קיימות. מבחן התוצאה – לחברות המזון, להורים, למנהלי בתי הספר, לרשויות המקומיות, התקנון האלה לא קיימות. זה שהן כתובות ברחוב צאלח א-דין באיזו מגירה עתירת ניירת, זה לא אומר כלום. 

<רונית אנדוולט:>
משרד החינוך התחייב לעשות פיקוח. אני מציעה שמשרד החינוך יענה איך הוא מתכוון לפקח על התקנות. 

<קריאה:>
משרד הבריאות נותן להם רישיון - - -

<היו"ר יעקב מרגי:>
אדוני, אתה ברשות דיבור? ביקשת רשות דיבור? לא, כי אם תרצה אתה צריך לבקש רשות דיבור.

<קריאה:>
סליחה.

<היו"ר יעקב מרגי:>
תקשיבו, אני רגיש למריחות. כי בילדות לקחתי הרבה לבית הספר רק מריחות ואני לא רוצה עוד מריחות. 

<רונית אנדוולט:>
גם אנחנו לא. 

<היו"ר יעקב מרגי:>
אני לא רוצה עוד מריחות, תביני. אני יושב מול משרד הבריאות. מה אזרח מן השורה שומע עכשיו? יושב לידך, עם כל הכבוד את שר הבריאות עכשיו. ואת אומרת לי תקנות, תקנות, תקנות, תקנות. אני אמרתי לך משהו במילים אחרות. כרגע יש מפגע בריאותי תברואתי. מפגע. עובדתית זה מפגע. יום-יום יש משאיות, מכוניות שאת רואה עליהן שלט יפה, מזון מובל בטמפרטורה. בפנים יש בקטריות. חיידקים. מזון לא בריא שהולך לפיות של ילדי ישראל. ואת אומרת לי אני מחכה לתקנות.
<רונית אנדוולט:>
לא, לא אמרתי את זה. מה שאמרתי, שאני מנהלת המחלקה לתזונה ולא תחת אחריותי זה נושא - - -

<היו"ר יעקב מרגי:>
יש כאן גורם אכיפה ממשרד הבריאות שנמצא פה בוועדה?

<רונית אנדוולט:>
רגע, שנייה. לא. היום לא. 

<היו"ר יעקב מרגי:>
היום לא. תודה. תודה. משרד האוצר, תגידו, אתם מתקצבים את הפרויקט הזה של ההזנה, נכון? את מכירה את הויכוח סביב תרבות ונאמנות? 

<נועה היימן:>
מה?

<היו"ר יעקב מרגי:>
תרבות ונאמנות, את מכירה את הויכוח הציבורי שיש עם שרת התרבות? רוצים לקחת את מה שמופיע בחוק יסודות התקציב שלכם, זה מופיע, נכון? אז סימן שאתם יודעים לעבוד עם סעיפים כאלה, שאם לא מקיימים סעיף כזה לא מתקציב את זה. אתם יודעים לעבוד. יש פה כשל שמתמשך. מתמשך כבר מעל עשור שנים. כשאתם רוצים אתם יודעים לאכוף, יודעים לבדוק, יודעים לעקוב. 

משרד החינוך, אני אומר לך, אין לי בעיה לקרוא להפסיק את ההזנה. זה לא יהיה ככה. לא יימשך המצב הזה. המצב הזה לא יימשך.

השלטון המקומי, בבקשה.

<מיכל מנקס:>
שלושה דברים, ברשותכם. אני אתחיל מהסוף. 

<היו"ר יעקב מרגי:>
את תאמרי לי מה צריך לעשות, כי את השלטון המקומי.

<מיכל מנקס:>
לא, לא, לא.

<היו"ר יעקב מרגי:>
מיכל, אני מראש מכין אותך, כי אני היום אחרי שני דיונים, אתם שמים לב שאני כמעט רווי.

<מיכל מנקס:>
למדתי להכיר, אני חושבת. אז אני אתחיל מהסוף. בדיון שהיה בוועדה לזכויות הילד, אני ביקשתי לומר שאנחנו, מרכז השלטון המקומי, ניזום מפגש עם כל הנוגעים בדבר, עם משרד הבריאות ועם משרד החינוך ועם ארגוני ההורים ועם החברה למשק וכלכלה, כדי לבחון אפשרות לפתיחת מטבחים מקומיים, מרכזיים, לבישול ביתי יותר ככל שניתן. אז זה שולי הדברים.

בנוגע לאכיפה. אנחנו בשיח עם משרדי הבריאות והחינוך לאורך זמן ויש לי מנטרה שאני חוזרת ואומרת, היא גם נכתבה ותעלה על הכתב שוב. לא יכול להיות שמדינת ישראל תתפצל לילדים שלה ולילדים שאינם שלה. ואם חוק ההזנה, ככל שהמדינה מחוקקת חוקים לכלל תלמידי ישראל באשר הם, לא יכול להיות שאכיפה תעשה על ידי משרד החינוך למזונות או מהלכים שהם מספקים את המזון ואותו משרד, או אותה מדינה, לא תכיר בשאר הילדים. 

כל הילדים אוכלים בגני הילדים, לא חשוב אם זה גן פרטי, ככל שיש, או גן רשותי מה שנקרא. מגיל 3 ועד גיל 18 - - -

<היו"ר יעקב מרגי:>
או גנים של המוכר שאינו רשמי. 

<מיכל מנקס:>
כל ילדי ישראל אמרתי. אין ילד - - -

<היו"ר יעקב מרגי:>
לא, אני עוזר לך להשלים את התמונה.

<מיכל מנקס:>
אני איתך בכל דבר ועניין. והצענו, ומבחינתי זה לא חשוב אם זה יהיה משרד החינוך או משרד הבריאות, אבל משרד ממשלתי שיאכוף את מה שכל ילדי ישראל אוכלים בין כותלי המוסד החינוכי. וזה מגדיר, אני חושבת, את כולם בהכל. זה אם באמת חשוב לנו ואיכפת לנו לדאוג לכולם, כי לא חשוב מי מספק, אם זה המתנ"סים שעושים או אם זה הצהרון הפרטי, האוכל הוא אוכל והילד הוא ילד. זה הדבר השני. 

בשולי הדברים, רק להערה שנאמרה פה במקרה של סגירת גן. כן, קורה שנסגרים גנים. מי שסוגר גן זה בדרך כלל בעקבות מפגע תברואתי זה או אחר. מי שסוגר גן זה משרד הבריאות וזה נאכף על ידי משרד החינוך. הרשות המקומית לא יכולה לסגור גן - - -

<סופה לנדבר (ישראל ביתנו):>
לא, אבל מישהו צריך ברשות המקומית לתת אלטרנטיבה. 

<מיכל מנקס:>
לא, אז עם כל הכבוד, אני חושבת שבריאות ילדים, אם משרד בריאות מבקש לסגור גן כי יש בעיה תברואתית, אז קודם כל סוגרים את הגן ולא תמיד יש גן. אף רשות לא מחזיקה גני ילדים למקרה הצורך, ספייר, ובגילאים מסוימים - - -
<היו"ר יעקב מרגי:>
למה זה מובן מאליו מיכל? למה זה מובן?

<מיכל מנקס:>
מה מובן מאליו?

<היו"ר יעקב מרגי:>
את יודעת מה, סליחה. למה זה מובן מאליו שאם סוגרים גן-. בואי תקשיבי. גני ילדים בדרך כלל, בואי נדבר כרגע על גני הילדים המוכרים.

<מיכל מנקס:>
כולם. זה חוק חובה.

<היו"ר יעקב מרגי:>
בסדר. מוכרים. הם תחת ה - - -

<מיכל מנקס:>
האחריות של משרד החינוך, כן.

<היו"ר יעקב מרגי:>
הפעלה של מי?

<מיכל מנקס:>
משרד החינוך.

<היו"ר יעקב מרגי:>
הפעלה של מי?

<מיכל מנקס:>
משרד החינוך מעסיק את הגננות ואחראי על המוסד מגיל 3 ועד גיל 18.

<היו"ר יעקב מרגי:>
מי הבעלות?

<מיכל מנקס:>
משרד החינוך. 

<היו"ר יעקב מרגי:>
לא.

<מיכל מנקס:>
כן.

<היו"ר יעקב מרגי:>
מיכל, את מיתממת. גני הילדים, סליחה?

<מיכל מנקס:>
גני הילדים בבעלות משרד החינוך.

<היו"ר יעקב מרגי:>
מי עושה רישום, מי בונה את זה, מי הסייעות?

<מיכל מנקס:>
סליחה - - -

<היו"ר יעקב מרגי:>
רגע, רגע, זה בדיוק המשרד. תקשיבי טוב, מיכל, אני רוצה להבין. 

<מיכל מנקס:>
לא, אבל יש כאן משפטנים - - -

<היו"ר יעקב מרגי:>
רגע, תני לי רגע. את תהית וזה מחייבת תגובה שלי. תקשיבי טוב טוב. לא יתכן. רשות חינוך זו הרשות המקומית, בסדר?

<מיכל מנקס:>
זה בגדול אנחנו - - -

<היו"ר יעקב מרגי:>
את לא תכפרי בזה. גן הילדים זה הרשות המקומית. 

<מיכל מנקס:>
לא - - -

<היו"ר יעקב מרגי:>
רגע, תני לי.

<מיכל מנקס:>
אבל לא. יש פה משפטנים לידך - - -

<מירב ישראלי:>
סעיף 7 (ב) לחוק לימוד חובה אומר שמוסדות חינוך רשמיים, מדובר על רשמיים, הם מקוימים על ידי המדינה והרשות המקומית במשותף.

<מיכל מנקס:>
הכל בסדר. זה בקיום שלהם. מי הבעלות?

<מירב ישראלי:>
אני יודעת שזה הרשות המקומית.

<מיכל מנקס:>
לא, לא. ממש לא. הבעלות היא מי שמעסיק את ה - - -

<היו"ר יעקב מרגי:>
מיכל, מיכל, סליחה, סליחה. מיכל, אני מתפלא עליך. תקשיבי לי עד הסוף, בסדר? ואני חולק עליך, אבל אני לא אכנס לזה, בסדר? ברציונל, נסגר גן ילדים בגלל ביקורת - - -
<סופה לנדבר (ישראל ביתנו):>
משרד הבריאות.

<היו"ר יעקב מרגי:>
משרד הבריאות, משרד החינוך, איכות הסביבה, לא יודע מה. בסדר? כיבוי אש. נסגר. האלטרנטיבה זה לא שהילדים יהיו בבית.
<מיכל מנקס:>
ברור שלא. 

<היו"ר יעקב מרגי:>
תני לי רגע. כי אם מחלקת הגבייה, אמרתי לפני כן, תהיה שם דליפה של מי או גז או משהו כזה, הם לא ישביתו את הגבייה. הם ישכירו אפילו איזה קומה בבית מלון כדי שהגבייה לא תיפסק.
<מיכל מנקס:>
כדי שיוכלו לקיים את מוסדות - - -

<היו"ר יעקב מרגי:>
סליחה, כן, בסדר. זה הכרח לא יגונה. אם את מגנה על זה, זה הכרח שלא יגונה, בסדר? אז גם עם כל הכבוד, אין מציאות כזאת. אני לא יודע על מקרה באשדוד, לא קיבלנו פרטים, אבל אין דבר כזה. לכן אני אומר לך, אני כופר בזה שאין כאן זמין-. זה לא סייעת שיש מאגר של ממלאי מקום, כן, העירייה תתחבא ותמצא לה. אולי ליום יומיים תחזיק את הילדים שם. אבל זה לא הדיון. זה לא הדיון, עזבי. תהית, עניתי לך. 
<מיכל מנקס:>
נכון, אבל אנחנו - - -

<היו"ר יעקב מרגי:>
תודה.

<רחל עזריה (כולנו):>
רגע, אני רוצה להתייחס לעניין של החוק, שנייה אחת, בסדר?

<היו"ר יעקב מרגי:>
בבקשה.

<רחל עזריה (כולנו):>
נאמר פה על ידי ההורים וזה נכון וגם על ידי השלטון המקומי, שבעצם החוק, על פי הנוסח כרגע או הנוסח שנמצא בתקנות, חל רק על הזנה שהיא עלי ידי המדינה. עכשיו, אני הגשתי הצעת חוק שהיא מרחיבה. בעצם כל מה שהוציאו אז בדיונים, פתחו את זה רק על ידי המדינה. אני הגשתי הצעת חוק שמרחיבה ואומרת שהסנקציות יופעלו, ובעצם האחריות של המדינה היא לכלל התזונה בכל גני הילדים במדינת ישראל.

כיוון שאנחנו בעצם כל ההורים, אנחנו לקוח שבוי. אין לנו ברירה. הילדים בגן. הצהרון הוא בגן. אי אפשר להעביר את הילדים באמצע היום לצהרון אחר וכיוון שהעירייה רשמה אותנו לגן הזה והם אלה שסוגרים מול הצהרון, הם צריכים לוודא שהאוכל בצהרון יהיה אוכל בריא, בדיוק כמו שהמדינה צריכה, במקומות שבהם המדינה מנהלת את זה. 

אז בעצם הצעת החוק הונחה, אנחנו עובדים עכשיו מול המשרדים - - -

<היו"ר יעקב מרגי:>
כל מי ששותף לקדירה הזאת, לא רציתי לומר לקדחת הזאת, לקדירה הזאת שנקראת חינוך, כשל בקטע הזה של איכות המזון. לא משנה באיזו מסגרת. לא משנה. ותגידו לי שזה זה שמוכר להם את השקשוקה בשער בית הספר, בהסכמה. 

<רחל עזריה (כולנו):>
לא, אז זה בחוק.

<היו"ר יעקב מרגי:>
רגע, רגע. 

<רחל עזריה (כולנו):>
אנחנו מחכים לתקנות. 

<היו"ר יעקב מרגי:>
אני יודע, אני יודע. זה בהסכמה ובשתיקה של מנהלי בתי הספר. זה תקין? עם האגזוז כמעט צמוד ללחמנייה. עירית, מה העלית בחכתך?

<עירית ליבנה:>
הלשכה המשפטית של המשרד אמרה תוך חודשיים והיא קוראת למשרד המשפטים לשתף איתנו פעולה. 

<היו"ר יעקב מרגי:>
לא, אין קוראת. תקשיבי, בואי, עירית - - -

<רחל עזריה (כולנו):>
לא. זה המון זמן. זה ממש, אנחנו כבר בדיונים האלה כבר חודשים.

<היו"ר יעקב מרגי:>
עירית, תקשיבי, חודשיים, תנצלי את זה שאני עייף ומתוסכל קצת מהמשרד היום. אני אתן לך, בסדר? אני לא קורא. יש אחריות שילוחית. המנדט של כל מערכת זאת זה בידיים של השר, בידיים שלך. אתם לא עוזבים את זה, לוקחים את זה. בעוד חודשיים באות לוועדה תקנות. לא יהיה פה תקנות, אני אומר לכם, אני לא יהיה נושא של המשרד. תאמרו את זה למנכ"לית. לא יהיה נושא של המשרד שיקודם פה, אני אומר לך, ודיונים שיבואו כתלונות, יטופלו בצורה אחרת. ואני לא מאיים, אני אומר לכם כי אין דרך אחרת. 

סליחה. אני לא אתייאש. אבל אני מכיר איך עובדים. מכיר. בסדר. משרד המשפטים עמוס. שיתכבד ויאמר ליועצת המשפטית של משרד החינוך, לצוות המשפטי הענק של משרד החינוך – סומך עליך, תסיים את התקנות. תביא לי את הנוסח. שישחררו מתחת לידיים שלהם סמכויות שלא מסוגלים לקיים אותן. אתם יודעים על מה אני מדבר. 

<קריאה:>
אפשר?

<היו"ר יעקב מרגי:>
מי זה? לא. הלפרין, אתה רוצה להוסיף משהו?

<חיים הלפרין:>
אני רוצה להגיד ככה. א', הרעש הגדול והתסכול נובע בעיקר ממקומות שלא מפוקחים על ידי משרד הבריאות. כלומר, צריך לזכור שגם הכתבה וגם כל ההתנהלות סביבה, נובעים ממקומות שההזנה מתנהלת באופן אוטונומי, עצמאי, או על ידי הורים או על ידי גופים אחרים. 
מה שאנחנו יכולים להגיד על תהליך העבודה בתכניות שהמשרד מופקד עליהן, שזה מתנהל אחרת. זה מתנהל אחרת בכמה רמות. פעם אחת ברמת המוצרים ואני שמח על ההערה על השניצל. אנחנו לא מאפשרים לשום קייטרינג לטגן שניצלים, שלא תהיינה שום אי הבנות. אנחנו לא נאפשר את זה, כי זה מסוכן. פשוט. 

לכן מה שאנחנו כן דורשים, ביחד עם ה - - - של משרד הבריאות, זה שהשניצלים יהיו שניצלים איכותיים. זה לא שניצל שהוא קונה מה שהוא רוצה. יש מק"ט ספציפי שאותו הוא יכול לקנות ורק אותו הוא יכול לספק לילדים.
<היו"ר יעקב מרגי:>
רגע, אבל דווקא בגלל מה שאמרת, לא על השניצל, מה שמפוקח, ואני רוצה את האוזן הכרויה של משרד הבריאות בבקשה. משרד הבריאות, תהיו איתי רגע. אני פוחד שבסבך הזה, בקנאות שלכם להדגיש מה שמפוקח על ידי משרד החינוך ומה שמוכר על ידי משרד החינוך ומה שמתוקצב על ידי משרד החינוך והילדים אצלי נמצאים קודם כל בכותרת אחת ויחידה – ילדים. זה לא משנה מה. מי נותן לי את המענה לשאר הילדים, לפקח? התקנות – משרד הבריאות - - -

<רונית אנדוולט:>
כן.

<היו"ר יעקב מרגי:>
את זורקת את זה ואומרת אנחנו לא מפקחים. 

<רונית אנדוולט:>
לא, מה שאני - - -

<היו"ר יעקב מרגי:>
רגע, תני לי, תני לי. משרד החינוך אמור לפקח. משרד החינוך אומר אני אפקח על המסגרות שלי. מה שאני מכניס. למרות שאני יכול לחלוק עליהם. כי עם כל הכבוד, החינוך במדינת ישראל, חוק חינוך חובה, זה המדינה, הריבון אפשר את כל גווני צבעי הקשת בסוגי החינוך במדינת ישראל. הוא לא יכול לומר אני מאשר לך להקים מסגרת של בית ספר מוכר שאינו רשמי, דמוקרטי, הכל - אני מפחד שהתותבות שלי יברחו לי מכל ההגדרות האלה. זה, ובסוף להגיד סליחה, אני מפקח רק על משרד החינוך. לא יהיה.

אני רוצה לקבל היום תשובות מי מפקח על כלל המזון שמוכנס לכלל בתי הספר. 

<רונית אנדוולט:>
אוקיי, אני רוצה שנייה לתת הבהרה בנושא של פיקוח. יש פיקוח תברואה - - -

<היו"ר יעקב מרגי:>
אני אחזור אליך, הלפרין. 

<רונית אנדוולט:>
שנייה. יש פיקוח של תברואה, שאומר שאין מזיקים, ג'וקים, חיידקים, לא יודעת מה; ויש פיקוח על האיכות התזונתית, זאת אומרת שהילד לא אוכל ג'אנק, אלא אוכל אוכל שיש לו ערך תזונתי. את תחום ההרכב של התברואה, המחלקה לאיכות הסביבה של משרד הבריאות בודקת. גם היום דרך אגב. 

<היו"ר יעקב מרגי:>
היא נכנסת לבתי הספר, לגנים?

<רונית אנדוולט:>
שירות המזון ואיכות הסביבה לא נכנסים לבתי הספר, הם נכנסים לקייטרינג עצמו. הם הולכים לקייטרינג ובודקים. הם דוגמים, הם מקבלים תלונות ואז הם ניגשים ולפעמים שוללים רישיון של קייטרינג. הם עושים את זה בפועל, ביום יום. לא צריך בשביל זה חוק כי זה כבר קיים.

מה שלא קיים, זה שמירה על האיכות התזונתית, על הביטחון התזונתי, על הערך התזונתי של המזון שמוגש לילדים. וזו הצעת החוק של חברת הכנסת רחל עזריה.

<היו"ר יעקב מרגי:>
שאלתי שאלה. הצעת החוק כוללת את כל מוסדות החינוך?

<רחל עזריה (כולנו):>
כן.
<חיים הלפרין:>
בוודאי.

<היו"ר יעקב מרגי:>
על כל גווניהם? הלפרין, ההדגשה שלך - - -

<סופה לנדבר (ישראל ביתנו):>
כמה בעלי קייטרינג נשארו השנה בלי רישיון? 

<היו"ר יעקב מרגי:>
לא שמת לב להדגשה שלי?

<רונית אנדוולט:>
אני לא יודעת להגיד לך בשלוף. יש מקרים שונים. 
<היו"ר יעקב מרגי:>
רגע, תנו ליועצת המשפטית בבקשה.

<מירב ישראלי:>
החוק הקיים, שזה חוק לפיקוח על איכות המזון ולתזונה נכונה במוסדות חינוך – ההגדרה של מוסד חינוך היא מוסד חינוך כהגדרתו בחוק חינוך חובה שלומדים בו יותר מעשרה תלמידים. זה אומר שזה כל מוסד חינוך, זה לא רק של המדינה, זה גם מוכר שאינו רשמי, זה גם פטור, זה גם הכל. החוק חל על כל מוסדות החינוך - - -

<היו"ר יעקב מרגי:>
הפיקוח של משרד החינוך עושה זאת? 

<מירב ישראלי:>
מה שזה לא חל זה על צהרונים.

<רחל עזריה (כולנו):>
בדיוק. הצהרונים, הצהרון. 

<מירב ישראלי:>
זה לא חל על הצהרונים. היה לנו את העדכון הזה במהלך - - -

<עירית ליבנה:>
ועדת החינוך הקודמת. 

<מירב ישראלי:>
מכיוון שמשרד החינוך אומר – הצהרון כצהרון הוא לא מוסד חינוכי. אנחנו לא נכנסים לשם, אנחנו לא מפקחים שם, אנחנו לא - - -

<היו"ר יעקב מרגי:>
זה לא מוסך חינוכי?

<מירב ישראלי:>
לא. 

<היו"ר יעקב מרגי:>
אז רגע, רגע, באיזו מסגרת הם מתוקצבים? 

<קריאה:>
משרד העבודה, לא?

<היו"ר יעקב מרגי:>
תנו לאוצר לענות במה שקשור לזה, היועצת המשפטית. אתם בקושי יודעים לתת לי תשובות על בריאות וחינוך. בואו נראה על כספים. האוצר.

<נועה היימן:>
התקצוב בצהרונים נחלק היום בין שלושה גופים. גוף אחד זה משרד החינוך, שמספק סבסוד לצהרונים - - -

<היו"ר יעקב מרגי:>
אבל בר מינן, זה לא חינוך. זה לא מערכת חינוך. בר מינן, עכשיו שמענו הדגשה. אי אפשר. תקשיבו, אני בכוונה שואל את השאלות. אני בכוונה מציג את השאלות. אל תיתממו לי. יש פה בריאותי ילדי ישראל. יש פה חלקים לא מכוסים בחוק ובתקנות. 

תמשיכי להבהיר לנו.

<נועה היימן:>
משרד החינוך מתקצב גם את תנועת הצופים. זה לא הופך את תנועת הצופים למוסד חינוכי.

<היו"ר יעקב מרגי:>
מה מוגדרים הצהרונים?

<נועה היימן:>
צהרון לא מוגדר כמוסד חינוכי.

<היו"ר יעקב מרגי:>
מה הרציונאל שלהם? מה הם עושים בצהרון, חוץ מלאכול? 

<נועה היימן:>
הצהרונים מתוקצבים דרך שני מקורות ממשלתיים ועוד מקור פרטי. המקורות הממשלתיים הם שניים. משרד החינוך מתקצב צהרונים ברשויות שנמצאות באשכולות 1 עד 3 ובאופן חלקי בירושלים, לילדים בגילאים 3 עד 8, מתוקף החלטת ממשלה 4088, משנת 2006. זו החלטה אחת.

משרד הכלכלה מסבסד צהרונים לילדים באשכולות 4 ומעלה עד - - -

<קריאה:>
לא ומעלה, עד 7. 

<נועה היימן:>
עד 7.

<היו"ר יעקב מרגי:>
אז זה ומעלה, זה לא ומטה.

<נועה היימן:>
זה גילאי 3 עד 9. 

<קריאה:>
כן, יש גם 8, 9, 10. 

<היו"ר יעקב מרגי:>
בסדר, הבנתי. היא אמרה לא ומעלה. עד 7. 

<נועה היימן:>
לגילאי 3 עד 9. מעבר לכך - - -

<היו"ר יעקב מרגי:>
יש לי בעיה עם האוזן. 

<קריאה:>
זה לא 3 עד 9. אשכול 4 זה עד-. הורדתם שנה והיתר זה עד - - -

<נועה היימן:>
משרד הכלכלה מתקצב - - - לגילאים שונים ונותן סבסוד לאשכולות היותר גבוהים.

<היו"ר יעקב מרגי:>
אני מבין שמשרד הכלכלה, לכסות על רציונל של מה שהיה פעם שומו שמיים ההגדרה של אכסון ילדים, בזמן שההורים בעבודה. שינינו מאז את ההגדרות האנושיות שלנו. 
<קריאה:>
לא כל כך.

<היו"ר יעקב מרגי:>
שינינו. למה משרד החינוך פה בתמונה? 

<נועה היימן:>
ממתי זה התחיל?

<היו"ר יעקב מרגי:>
לא, למה? למה משרד החינוך בתמונה בצהרונים. את מבינה למה אני שואל? 

<סופה לנדבר (ישראל ביתנו):>
זה לא משנה, מישהו צריך להיות אחראי - - -

<היו"ר יעקב מרגי:>
אני כופר בזה שצהרונים זה לא חלק ממערכת החינוך. אני כופר בזה. לא עשו אותם במנותק מהמסגרות שלהם - - -

<רחל עזריה (כולנו):>
נכון, וגם במבנה. קהל שבוי.

<היו"ר יעקב מרגי:>
ובמבנה. תפסיקו להיתמם לי. אני בכוונה, סליחה, אני לא באתי ללמוד היום מה זה. אני מתעכב על הדקויות האלה שתבינו, אני כבר קיימתי דיון. את התקנות אני אקבל, איך את אומרת? קוק?

<עירית ליבנה:>
ביי הוק או ביי קוק. 

<היו"ר יעקב מרגי:>
את מבינה, אני אקבל את התקנות. 

<עירית ליבנה:>
כן.

<היו"ר יעקב מרגי:>
אבל אני רוצה גם באותה הזדמנות לכסות גם חלק מערוותנו שלא מכוסה. 

<עירית ליבנה:>
החוק עבר. הדיון היה פה ומירב ליוותה אותנו בחקיקה והלקונה הזאת עוד התעוררה אז. ואז יושב הראש הוועדה מצנע, אמר תשמעו, בואו נפתור קודם כל את זה, נרוץ קדימה ועכשיו יש תהליך - - -

<רחל עזריה (כולנו):>
אז זה השלב הבא. יש את החוק שהוא בדיוק, ומה שאז הוציאו אני מחזירה את החוק הזה.

<היו"ר יעקב מרגי:>
עכשיו יש לך חוק שמחזיר את זה? באיזה שלב הוא?

<מירב ישראלי:>
בלשכה המשפטית.

<רחל עזריה (כולנו):>
הוא בלשכה המשפטית. אנחנו עובדים - - -

<היו"ר יעקב מרגי:>
של הכנסת?

<רחל עזריה (כולנו):>
כן. 

<היו"ר יעקב מרגי:>
הוא עדיין לא קיבל פ?
<סופה לנדבר (ישראל ביתנו):>
אדוני, אנחנו נמצאים באיזו שהיא הרצאת אבסורד. אני חושבת שכל אחד עושה עבודה נהדרת, כל אחד בא לכאן עם הרצאה. מה זה כאן, תגידו? מה זה כאן? את התוצאה אוכלים הילדים שלנו. צריך להיות אחראי וצריך להיות אחריות אישית, או שאני חושבת שלא צריכים לחפש כאן את החוטאים. אנחנו צריכים מערכת חינוך ושר חינוך שייקח אחריות וינהל את זה. 
<היו"ר יעקב מרגי:>
את צודקת. לכן אני מתעכב. רבותי, זה נראה כאילו אני מתעכב על דקויות שהן לא לעניין.
<רחל עזריה (כולנו):>
איזה דקויות? אתה מתעכב על הדברים החשובים. הרי זה הסיפור. 
<היו"ר יעקב מרגי:>
לכן אני רוצה לדעת בדיוק מה הצעת החוק שלך שמתגבשת. 

<רחל עזריה (כולנו):>
אני אגיד לך. מה שאומרת הצעת החוק זה שהאחריות היא על המפעיל ושאפשר להפעיל את הסנקציות, כמו שאנחנו עושים גם בהצעת החוק הזו, שנמצאת בשלב התקנות, שאפשר להפעיל סנקציות, אם על המפעיל - - -

<היו"ר יעקב מרגי:>
מי הגורם האחראי מבחינת הפיקוח?

<רחל עזריה (כולנו):>
משרד הבריאות.

<היו"ר יעקב מרגי:>
משרד הבריאות. 

<רחל עזריה (כולנו):>
אבל הסיפור המרכזי זה שכל מפעיל יש לו את האחריות וזה לא רק משרד החינוך, אלא כל מתנ"ס, כל מי שמפעיל צהרון יש לו את האחריות. זה הסיפור. 

<מיכל מנקס:>
אבל מי יפקח עליו?

<היו"ר יעקב מרגי:>
רגע, רגע. שאלת שאלה? הרי למה אנחנו מבררים? הלפרין שחרר ואנחנו אצלנו לא לומדים הרבה, אבל חינכו אותנו להתעכב על כל ביטוי. הוא אמר – במסגרות של משרד החינוך, ופה אני רוצה לדעת. איפה שהוא מפקח – הוא מפקח. ההשלמה, החוק המשלים שלך, על מי אחריות הפיקוח?

<רחל עזריה (כולנו):>
משרד הבריאות. 

<מיכל מנקס:>
סליחה, אני רוצה ברשותך להעיר על האבסורד שיהיה.

<היו"ר יעקב מרגי:>
בבקשה, תעירי. מה יהיה?
<מיכל מנקס:>
רשות באשכול סוציו אקונומי 2, יש לילדים עד גיל 8 תכניות במשרד החינוך. נאמר שאני תושבת בעיר הזו, יש לי שני ילדים. אחד בן 7, אוכל אוכל שמשרד החינוך מפקח עליו, ואחד בן 8, באותו בית ספר, אוכל אוכל שאולי המתנ"סים, אולי החברה הכלכלית, אולי תורם, אולי קרן, לא יודעת מה, אולי הרשות המקומית עושה.

<היו"ר יעקב מרגי:>
אז מה? מה איכפת לי שהורה יהיה מפקח? אני חשוב לי כהורה שיש פיקוח. אני לא שם. את עכשיו מבקשת ממני, את רוצה להיות יעילה - - -

<רחל עזריה (כולנו):>
משרד החינוך, אתם מוכנים לפקח?

<היו"ר יעקב מרגי:>
לא, הם לא רוצים. סליחה. לא, לא, רחל. מיכל, על התהייה שלך – שאלה, אני לא שם בכלל. אני קודם כל כהורה, האינטרס שלי קודם כל שיהיה פיקוח על היעילות של המדינה, למה יש כמה גורמים. יש לי עוד הרבה תחומים כאלה. רחל, אני מבקש, אל תחכי רק - - -

<רחל עזריה (כולנו):>
אני לא מחכה לכלום, תאמין לי. ותעזור לי. זה הכל יצטרך לעבור פה, כל הדיונים.

<היו"ר יעקב מרגי:>
נו, בעזרת השם.

<רחל עזריה (כולנו):>
בעזרת השם.

<היו"ר יעקב מרגי:>
ברגע שזה מגיע לפה אני יודע שגמרת את מכסת הייסורים שלך. פה זה ירוץ. 

<רחל עזריה (כולנו):>
אני לא תמיד מרגישה ככה עם חוקים. אני מגיעה לוועדות עוברת גם מכסת ייסורים.

<היו"ר יעקב מרגי:>
תלוי באיזה ועדות. אני לא יודע באיזה ועדות את. מי שעבר תחת שבטי בתיקון תקנות, יודע שאני לא. אני רץ.

<רחל עזריה (כולנו):>
אז יאללה, נעשה את זה ביחד. מצוין, תודה. 

<היו"ר יעקב מרגי:>
ישראל אליסף, בבקשה, קצר.

<ישראל אליסף:>
קודם כל אני לא מצליח להבין. שמי ישראל אליסף, יושב ראש ועד הגנים.

<היו"ר יעקב מרגי:>
אל תצטער מזה שהרבה דברים לא מובנים. 

<ישראל אליסף:>
בסדר, אז אני לא מצליח להבין למה צריך לפרק את זה. אם יש סוף סוף הצעת חוק חדשה, יש משרד אחד שאחראי על תחום הפדגוגיה. לא יתכן שאותו משרד שאחראי על ההזמנה של האוכל – משרד החינוך, גם בהזנה הממשלתית הוא זה שצריך לפקח. יש את משרד הבריאות שהוא הרגולטור בתחום הפיקוח על המזון. למה לא לעשות הצעת חוק אחת שיש גוף אחד, שמפקח על הכל בכל המוסדות, בכל המקומות, שהוא זה שיפקח. למה זה צריך להיות רק במשרד ה - - -

<היו"ר יעקב מרגי:>
אני אענה לך. 

<ישראל אליסף:>
רק שנייה. 

<היו"ר יעקב מרגי:>
בוא, אני אענה לך. תקשיב- - -

<ישראל אליסף:>
להם יש את הכלים - - -

<היו"ר יעקב מרגי:>
לא, לא. למשרד הבריאות יש את כל התקינה והתקנון לגבי בריאות המזון, התברואה וסביבה. יש פריבילגיה במשרד החינוך ולנו כהורים לדרוש - כי זה משרד החינוך - זה הגיל הרך - זה ילדים - על איכותו של המזון שמגיע לבית הספר. אנחנו מתיימרים ואומרים אנחנו מחנכים לתזונה בריאה וזה, ומשרד החינוך יש לו את הפריבילגיה לדרוש את זה. כשאתה הולך למסעדה עם הילד שלך, אני לא רוצה להגיד לך פה אתה קנאי ושם אתה מאכיל אותו כל מה שהוא רוצה במסעדה, אבל זה אנחנו. זה ההורים. אבל יש לנו את הפריבילגיה הזאת. לכן את תתהה על זה. אני לא שם.
<ישראל אליסף:>
אני רק רוצה להפריד וכבר העלו את זה. היא אמרה את זה ממשרד הבריאות. יש את הפיקוח על איכות המזון ויש את הפיקוח התברואתי. מילא היית אומר שהפיקוח מה מהרכיבים של המזון, היה במשרד החינוך עם תזונאיות וכו', גם הייתי מציע וגם בזה יש לנו את משרד הבריאות לטעמי - - -

<היו"ר יעקב מרגי:>
אין לו מה לומר, סליחה. תאר לך שהיינו במדינה כזאת, שכל מה שנקרא בפינו ג'אנק ונמכר ועושים הון מזה, משרד הבריאות היה אוסר עלינו. היינו אומרים שהמדינה טוטליטרית. 

<ישראל אליסף:>
אמרו בוועדה הקודמת - - -

<היו"ר יעקב מרגי:>
שלא נתבלבל. אנחנו פה מדברים על איכות המזון במוסד חינוכי.

<ישראל אליסף:>
אז אני עונה. גם בנושא של מרכיבי המזון, גם בוועדה הקודמת דיברו על מדתיות. זאת אומרת לא לאסור את הכל, כל דבר זה תלוי במידה. אי אפשר לאסור את הכל, גם לא ממתקים. דיברנו על זה בוועדה הקודמת, אני לא חושב שיש צורך לחזור. אבל בכל אופן, אני חושב שאם אתה שואל עכשיו את ההורים, אנחנו כמייצגי הורים היינו מעדיפים לראות פיקוח במשרד אחד, שהוא הרגולטור המתאים לזה, משרד הבריאות. משרד החינוך צריך להתעסק בפדגוגיה, לא בפיקוח על המזון. זה דבר אחד.

דבר שני, זה ברמה האסטרטגית, לעוד כמה שנים אני מקווה, אתה יודע מה, עכשיו אני מקבל תקוות על מה שאמרת, שאתה מתקן תקנות מהר וחוקים מהר, בוא נקווה שהרמה האסטרטגית תקרא מהר, אבל בינתיים ברמה הטקטית, יש חוזר מנכ"ל שמגדיר בפיקוח על המזון מה צריך להיות כשיש הזנה במוסדות חינוך. הוא קודם כל מגדיר שצריכה להיות ועדה שמורכבת מתזונאים, מאנשי אגף רישוי עסקים, תברואנים של רישוי עסקים ווטרינריים שהם קובעים מה יש בתוך המזון וכו'; וגם יש שם הגדרה מי מפקח. 

עכשיו, פה יש לקונה. כי בחלק מהמקומות זה קורה, בחלק מהמקומות זה לא קורה. עכשיו אני אגיד לך, מהמקור המקצועי שלי, איפה שאני עובד, שירותים וטרינריים, כשבן אדם רוצה למכור בשר שמגיע ממשחטה לעיר מסוימת, הוא עובר דרך השירות הווטרינרי ועובר בדיקות משנה. יש שם אחלה כסף לרשויות, בסדר? למה אי אפשר לעשות את זה עם המשאיות של הקייטרינג? כל משאית שנכנסת - - -

<חיים הלפרין:>
זה מה שקורה.

<ישראל אליסף:>
זה לא קורה בכל מקום, סליחה, חיים, זה לא קורה בכל מקום. ואם אתם תאכפו את חזור המנכ"ל שלכם ותוודאו שזה קורה, אז זה יקרה. זה כרגע לא קורה. 

<היו"ר יעקב מרגי:>
משרד הכלכלה, רצית לומר משהו, נכון?

<איטה עטייה:>
כן. מה שרציתי לומר, שאלת למה זה במשרד החינוך. כי לפי טרכטנברג, כל הצהרונים שלנו כבר היו צריכים להיות מזמן במשרד החינוך, רק העבירו אשכולות 1 עד 3, אחרי זה - - -

<היו"ר יעקב מרגי:>
את מחזקת את - - -

<איטה עטייה:>
כן, אחרי זה זינבו את ירושלים. עכשיו זה משרד החינוך ואנחנו נשארנו פחות או יותר עם אשכולות 4 עד 7 למי שפונה ולמי שמבקש. אנחנו לא נותנים לכולם. עכשיו, כל נושא המזון, רוב המפעילים שמפעילים זה אנשים עצמאיים, פרטיים שמפעילים. לנו אין שום דרך לאכוף את רמת המזון. אין לי לא את הידע, לא את המפקחים. אני אכפתי את זה באופן הזה בנוהל שלי, שאני מחייבת שכל מפעיל יביא לי אישור תזונאית על התפריט.
<היו"ר יעקב מרגי:>
אם הייתי מדקדק איתך, הייתי חולק עליך, לא נכון.

<איטה עטייה:>
מה זאת אומרת?

<היו"ר יעקב מרגי:>
אני אקח מנושא אחר. תקשיבו, אני רוצה שתבינו. הכי קל לבוא ולהגיד לא, זה לא תפקיד שלי - - -

<איטה עטייה:>
לא, אני לא אמרתי שזה לא תפקיד שלי.

<היו"ר יעקב מרגי:>
רגע, תני לי. משרד הבריאות אני זה, משרד החינוך אני זה, משרד הכלכלה אני זה, השלטון המקומי אני זה ובאמצע הכל חור אחד גדול, כמו שתבינו - - -. כמו שהחשב הכללי ידע לומר לנו, לשרי הממשלה ולגורמים המתקצבים, שאתה לא תוכל לתקצב או לתמוך בעמותה או בגוף שאין לו את האישור. את מכירה את המושג הזה? אישור ניהול תקין? לכאורה מה זה קשור? הרי הגוף עושה את הפעילות - - -

<איטה עטייה:>
למה? הם מדברים כל הזמן.

<היו"ר יעקב מרגי:>
סליחה. הרי הגוף לקח את הפעילות שאליה הוא דרש את התמיכה, אבל הגיע מי שחשב שאנחנו, המדינה, לא צריכה לתקצב או לתמוך בגופים שלא מתנהלים מבחינה מנהלית בניהול תקין. נכון, נועה?

<איטה עטייה:>
נכון, נכון.

<נועה היימן:>
זו הייתה היזומה שלה. 

<היו"ר יעקב מרגי:>
אבל האוצר חשב כללית - - -

<קריאה:>
לא, אבל - - -

<היו"ר יעקב מרגי:>
תן לי רגע. לא יתכן כשנגיע, אני דורש, כן. האופטימום זה דבר לפחות שצריך לשאוף אליו. כמו שמתחילים, אתם מכירים, הרבה צביעות יש גם בנושא הזה. בחלק מהמוצרים סימון של ירוק, התו הירוק, מכירים את זה? אז לא יתכן שיגיע לבריאות, אנחנו כולנו נתכסה בתחום מצומצם של תחום אחריות ונשאיר את הבריאות באוויר.

<רחל עזריה (כולנו):>
נכון.

<היו"ר יעקב מרגי:>
אני חושב שחלק מהדברים אני לא מקיים, המשרד, אני לא אתמוך בסעיף תקציבי כזה וכזה וכזה, אם אין לי את התנאי הזה של הבריאות, הכרחי. לא פחות. האמירה שלך, ונכון שזה לא יהיה - - -

<איטה עטייה:>
לא, אני רציתי להגיד לך שעשינו בכל זאת משהו מעבר לזה, מאחר שאין לנו את הכלים לבדוק את הבריאות, אז אנחנו אמרנו אוקיי, הרי הצהרונים - - -

<היו"ר יעקב מרגי:>
צלצלתם בפעמון?

<איטה עטייה:>
דקה. דקה. כן. כן. 

<היו"ר יעקב מרגי:>
צלצלתם בפעמון?

<איטה עטייה:>
אבל תן לי לגמור ותראה שעשינו משהו, אנחנו לא מתנערים. אנחנו נותנים רישיון לצהרון לכל שנה. בכל שנה הוא צריך לעמוד בכל הסטנדרטים. אחד מהכללים שהוא צריך לעמוד בהם זה אישור תזונאית לתפריט שהוא נותן. בלי אישור תזונאי - - -

<היו"ר יעקב מרגי:>
הוא יביא לך מה שאת רוצה. 
<איטה עטייה:>
לא, מה זה הוא יביא לי?

<היו"ר יעקב מרגי:>
הוא יביא לך, תקשיבי, הוא יביא מרואה החשבון כל תוצאה שתרצי. הוא יביא לך מתזונאית כל מסמך שתבקשי. שאלת המפתח הגדולה של התנהלות מדינה תקינה זה פיקוח. 
<איטה עטייה:>
אין פיקוח על המזון - - -

<היו"ר יעקב מרגי:>
כאילו היום נולדתם למגזר הציבורי. 

<איטה עטייה:>
אין פיקוח על המזון בצהרונים, אני אומרת לך את האמת. אין. 

<היו"ר יעקב מרגי:>
תודה. אני מסכם או שמישהו רוצה לתרום לדיון? בבקשה.

<איילת מייזנר:>
שלום, איילת מייזנר מעמותת מהיום. עירית אמרה שהיא - - -

<היו"ר יעקב מרגי:>
מה זה מהיום?

<איילת מייזנר:>
הפורום הישראלי לאורח חיים בריא, ביסודו של - - -

<היו"ר יעקב מרגי:>
מה את חושבת זה יעבור לך ככה, מהיום?

<איילת מייזנר:>
נכון. עירית אמרה שהיא תפרט על זה ועוד לא יצא. הנושא של בעצם שאני לא רוצה להיות פה בעוד שנה בדיון על זה שיש חוק ותקנות ואין אכיפה. ורציתי לדעת מבחינה זאת את ההיערכות להכשרת פקחים. אולי איזה מוקד שההורים יכולים לפנות אליו בתלונות. אם ראיתי שמוכרים בקיוסק בבית הספר קולה, למי אני פונה? מה אני עושה עם זה ואיך המנגנון? אחרת כולנו נהיה פה עוד שנה בדיון המשך ונשמח לדעת איך נערכים כבר עכשיו.

<היו"ר יעקב מרגי:>
כשהם יבואו אל הוועדה עם תקנות ואנחנו נעבור סעיף, סעיף, אנחנו נשאל את כל השאלות האלה. 

<איילת מייזנר:>
ואז נאבד זמן יקר ונפתח שנת לימודים נוספת.

<היו"ר יעקב מרגי:>
האם יש לך תשובות היום?

<עירית ליבנה:>
אנחנו נערכים בתקנות בהשלמת החוק בימים האלה. אמרנו, תוך חודשיים אנחנו מגישים פה את התקנות ואני מאמינה שזה גם יתקדם.

<היו"ר יעקב מרגי:>
תודה. יש עוד מישהו שרוצה לפני שאני מסכם? בבקשה, חולון, לא פספסתי אותך.

<ליאורה פור:>
שלום, שמי ליאורה פור, אני מייסדת המשמר החברתי בחולון, זה גוף התנדבותי, אה-פוליטי. אנחנו מטפלים כעת ב-65 גנים מוזנחים ביותר עם צהרונים. יש לנו דו"חות של משרד הבריאות - - -

<היו"ר יעקב מרגי:>
אז צדקתי כשאמרתי קורים דברים אחרים בחולון.

<ליאורה פור:>
יש דו"חות של משרד הבריאות, דו"חות קשים ביותר, הזנה קשה. 

<היו"ר יעקב מרגי:>
ראינו את התמונות. 
<ליאורה פור:>
ראיתם את התמונות? הזנחה פושעת ואף אחד לא עושה כלום.

<היו"ר יעקב מרגי:>
ולא סגרו להם את הגנים האלה?

<ליאורה פור:>
לא סוגרים.

<היו"ר יעקב מרגי:>
שומעת, מיכל? 

<ליאורה פור:>
לא סוגרים.

<היו"ר יעקב מרגי:>
לא סגרו את הגנים האלה. 

<ליאורה פור:>
לא סוגרים. ראש העירייה, לטענתו הכל בסדר. זה בלאי. עובד בכל הקירות – זה בלאי. שנתיים. גן לחינוך מיוחד – ארבע שנים. ארבע שנים. הזנחה פושעת. בואו - - -

<מיכל מנקס:>
מישהו נתן אישור לפתוח אותו. עזבו, אני לא אוהבת את ה - - -

<היו"ר יעקב מרגי:>
מיכל, מיכל - - -

<ליאורה פור:>
מה לעשות? מה לעשות? 

<מיכל מנקס:>
לבוא ולזרוק - - -

<אורגד מזרחי:>
היא מעלה פה אבל דברים שהם מאד נכונים. 

<היו"ר יעקב מרגי:>
רגע, לא, לא, סליחה, אדוני. 

<ליאורה פור:>
אם היה כאן מקרן הייתי מראה לכם כמה סרטונים מזעזעים.

<היו"ר יעקב מרגי:>
שנייה. מיכל, בוודאי שהגנים האלה, על זה היא מלינה. 

<מיכל מנקס:>
אבל למה?

<היו"ר יעקב מרגי:>
הנה, את נכנסת לדיון באמצע, תקשיבי. על זה היא מלינה. על מה היא מלינה? נתנו אישור לפתוח. פתאום התגלו ליקויים, או שלא פתאום. בלאי. מתריעים. זה לא מעניין אף אחד. לא מעניין אף אחד. 
<מיכל מנקס:>
אני לא יודעת לומר. אני אומרת שוב, יש - - -

<היו"ר יעקב מרגי:>
על זה היא מלינה. על זה היא מדברת.

<מיכל מנקס:>
ארבע שנים דברים כאלה לא קורים. יכול להיות חודש. 

<ליאורה פור:>
קורים. בואי, בבקשה, אני מזמינה אותך לסיור.

<היו"ר יעקב מרגי:>
בבקשה, גברתי, תמשיכי.

<ליאורה פור:>
אני מזמינה באמת את השלטון המקומי שיגיע לחולון. הגיע הזמן שמישהו יעשה סוף למיתוג ולתדמית. הגיע הזמן - - -

<היו"ר יעקב מרגי:>
מה אתם, עיר הילדים, לא?
<ליאורה פור:>
עיר הילדים של מי? של מי, אני רוצה לדעת של מי? 

<מיכל מנקס:>
זו אמירה פוליטית, היא לא מקצועית.

<ליאורה פור:>
אני רוצה לדעת של מי. את תכנסי לדף הפייסבוק שלנו, את תסתכלי את הסרטונים שהורים מפרסמים, מתחננים. 

<היו"ר יעקב מרגי:>
תציגי את עצמך שוב.

<ליאורה פור:>
שוב, המשמר החברתי חולון. אני מאד מבקשת, אנחנו גוף אה-פוליטי, לא מפלגתיים, אנחנו מתנדבים. היום לקחתי יום חופשה על חשבוני. המצב קטסטרופה בעיר הילדים. אני מתחננת שיגיעו.

<היו"ר יעקב מרגי:>
תקשיבו, בואו, זה לא בחלל ריק. גם אם זה גנים לא של הרשות המקומית, בסדר, אני כופר בזה, אני אומר את זה, מוציא את זה מלשוני, כי חטף ממני יונה יהב בנושא הבית ברחוב חיים, בגלל האמירות האלה שלו – אלה לא בתי ספר שלי. אני לא מכיר ראש עיר שיכול להעיז לומר אלה לא בתי ספר שלי, כשזה ילדים מהעיר שלו ובתחום השטח המוניציפאלי שלו. אין ילדים שהם לא שלי. בן אדם שיכול להעיז ולומר אני ראש עיר לא של כולם, ש-א' רצו אצלי, ב' לא רצו אצלי. לכן הוא חטף מה שהוא חטף ביושר.

אני אומר, תקשיבו, עמותה לא עמותה, אנחנו מדינת חוק. יש גנים ואתה יודע מה, אני גם לא רוצה שהגורמים הממלכתיים ישתמשו בטיעון הזה, כי רק היום חתמתי על מכתב למשרד החינוך על גנים בכפר שנקרא א-סייד בדרום, עם תמונות מזעזעות, עם בולענים. עם בולענים ועם עובש ועם עוד מריעין בישין אחרים. אז זה קיים. אבל גם אם זו עמותה פרטית, מישהו צריך לסגור את זה. מישהו צריך לטפל בזה. 

<מיכל מנקס:>
נכון, נכון. לפקח.
<היו"ר יעקב מרגי:>
אז אני לא בא אליה בטענות ותודה שהיא מציגה לנו את זה כאן. אם זה ככה, אז אני בוודאי גם לא שואל מה רמת איכות המזון שנכנסת לאותו גן.

<ליאורה פור:>
היה דו"ח מבקר המדינה על זה. 

<היו"ר יעקב מרגי:>
תודה, תודה. יש עוד מישהו לפני שאני מסכם? בבקשה.

<רז סער:>
אדוני, ברשותך רק נקודה אחת. אני רז, יושב ראש ועדת הזנה בעיריית נס ציונה. במשרד הבריאות יש שתי ידיים. יש את הגוף התזונתי ויש את הגוף שאחראי על רישיונות יצרן ועל המטבחים של הקייטרינגים. הגוף שאחראי על רישיונות יצרן ועל כל רישוי העסקים ומטבחי הקייטרינגים, מעודד מזון מעובד מטעמי בטיחות מזון, על חשבון התזונה של הילדים. וזו נקודה שאם תוכל לטפל בה, אני אודה לך. 

<היו"ר יעקב מרגי:>
אי אפשר. אתה יודע למה? יש ויכוח פילוסופי ובכל מקרה מה שתאכל יגרום לך נזק. השאלה מה יגרום לך נזק יותר גדול. אתה צריך להיכנס פה עכשיו, תקשיב - - -

<זאב גולדבלט:>
כי זה - - -

<היו"ר יעקב מרגי:>
אני מבין אותו. הוא אומר לפחות במזון המעובד יש לי איזה פיקוח מסוים. יש לי תו תקן מסוים. מה שייצא מהמטבח הביתי או המטבח שעושה את ה - - -

<מיכל מנקס:>
או העירוני.

<רז סער:>
אבל יש מטבחים שיש להם רישיון - - -

<היו"ר יעקב מרגי:>
תגיד לי, אני שואל אותך שאלה, נעלמו מעיניך, אני לא מצדד, שלא תבין אותי. אני רוצה לפעמים גם לקיים דיון, אבל אי אפשר לשאוף לאופטימום שהוא לא קיים. לחלום תמיד טוב. בוא אני אסביר לך, נעלמו מעיניך הכתבות על סוגי בשר שחדרו למסעדות הטובות ביותר? 

<רז סער:>
לא.

<היו"ר יעקב מרגי:>
לא נעלמו?

<רז סער:>
לא נעלמו. 

<היו"ר יעקב מרגי:>
אני כמפקח על הריבון צריך וודא שמפקחים. טעויות תמיד יהיו. כשלים יהיו, אבל לפחות שיהיה פיקוח. אם אין פיקוח אני לא שם. אני עדיין לא איפה שאתה נמצא.

<רז סער:>
אבל שיתנו.

<היו"ר יעקב מרגי:>
אני עדיין לא שם. אתה מבין את הרציונל?

<רז סער:>
יש מטבחים שיש להם היום היתר לבשל ולשלח. שיתנו למי שמתעסק בהזנה שיעשה מטבח מבשל ומשלח ובזה נגמור את הסיפור. לא מטבח מחמם ומשלח. זה כל ההבדל. יש מטבחים שפועלים בארץ עם רישיון לבשל ולשלח. בחוק, מסודר, בפיקוח, בהכל. אבל מה, הם נתונים רישיון למטבחים שקונים מוצרי מזון מעובדים, מחממים ומשלחים.

<היו"ר יעקב מרגי:>
יש לכם תשובה לשאלה הזאת? למה העדפה היא כזו? מר הלפרין?

<חיים הלפרין:>
יש מוצרים שאנחנו מאפשרים ליצרן שיודע ליצר במקום, אנחנו מאפשרים לו לעשות את זה. אבל צריך להבין שהמוצר שהוא עושה הוא חייב להיות מאד נקודתי, הוא מחייב פיקוח מאד קפדני. אני אתן לכם דוגמא. יש לנו מישהו שכיוון שאנחנו רוצים להכניס גם מוצרים צמחוניים ולאו דווקא רק בשרי כל השבוע – מישהו שיודע לעשות קציצות עדשים. אז הוא יודע לעשות בכמות שהוא יודע לעשות קציצות עדשים. אבל, ועכשיו אני אומר בינינו, אני לא יודע אם כל יום כמות העדשים בקציצות זהה למחר ולאתמול.

כשתנובה מייצרת או מישהו, או עוף טוב מייצר מוצר, הוא מתחייב לעמוד בתקינה ש-18% חלבון יהיו בכל שניצל שלו. אז לכן אני אומר, אנחנו עושים את הדבר הזה - - -

<היו"ר יעקב מרגי:>
אתה מבין, הוא - - - על הרציונל. 
<חיים הלפרין:>
באחריות. 

<היו"ר יעקב מרגי:>
הוא אמר את הרציונל והערכה שלי, הוא גם נושא באחריות הרי, אז הוא רוצה כמה שיותר להיות גם הוא מוגן.

<חיים הלפרין:>
נכון. הילדים.

<היו"ר יעקב מרגי:>
בסדר. 

<רז סער:>
גם אתה.

<היו"ר יעקב מרגי:>
גם אתה. תודה רבה רבותי.

<אורגד מזרחי:>
מילה אחרונה לטבריה?

<היו"ר יעקב מרגי:>
יאללה. אל תתחייב בחיים על דבר שאתה לא יכול לעמוד בו. זה לא מילה.

<אורגד מזרחי:>
רק דבר אחד. אני מכיר כן מטבחים שכן יודעים לייצר את הדברים האלה ואין להם את האישור לייצר את זה וחבל מאד והיה רצוי לעשות אולי בחינה מחדש גם על מטבחים שעומדים בתקן ISO ובכל מה שצריך, כן לבחון את האפשרות להרחיב את האפשרות לבשל יותר אוכל טרי, מאשר אוכל תעשייתי, נקרא לו. כי שניצל מנתח מלא אני אקרא לו תעשייתי ופחות מעובד. 

<היו"ר יעקב מרגי:>
תודה רבה. 

הוועדה מודה לכל מי שהשתתף בדיון, לאורחים, לנציגי ההורים, משרדי הממשלה. 
הוועדה רשמה בפניה, גברת עירית ליבנה, ש-60 יום מהיום, התקנות יוגשו לוועדה. הנה, אני מתחייב, אחד מדיוני הפגרה, כי זה נופל לתוך הפגרה, אחד מדיוני הפגרה יוקדש לתקנות. אז אני לא מתכונן לוותר על התאריך הזה ותעשו הכל. היום, לא ביום לפני כן להתעורר. היום, כדי שהתקנות יובאו.

ואני אומר לכם, אני אראה זאת בחומרה אם לא תעמדו בתאריך היעד. 60 יום זה נדיב. נדיב, בהתחשב בכל הזמן שעבר. 

ואני קורא למשרד המשפטים, שלא יתביישו. מותר לומר אני עמוס ואני סומך. אני אומר לכם, אני אם הייתי רפרנט שלפני חודש וחצי סיים את הפקולטה שלו למשפטים, עוד לא קיבל את התעודה הרשמית וצריך לשחרר לדורית מורג, עם כל הניסיון שלה, את התקנות. בושה וחרפה. אנחנו יודעים איך הדינאמיקה עוברת. זה רפרנט שרק עכשיו גמר לימודים, תוקע יועצת משפטית עם ותק, שזוכר, אני לא רוצה להגיד לך את תיבת נוח. 

אז בבקשה. תודה. 

<הישיבה ננעלה בשעה 12:30.>

